b"\n_START_ARTICLE_\n\xc4\xa0gantija\n_START_SECTION_\nOpis\n_START_PARAGRAPH_\nTemplja \xc4\xa0gantija stojita v osrednjem delu otoka Gozo na robu planote Xag\xc4\xa7ra. Templja stojita drug ob drugem, oba pa obdaja visoko obzidje. Ju\xc5\xbenej\xc5\xa1i tempelj je ve\xc4\x8dji in starej\xc5\xa1i in tudi bolje ohranjen. Zgrajen je bil verjetno okrog leta 3.600 pr. n. \xc5\xa1t.. Tempelj je sestavljen iz petih velikih apsid, ki so razporejene v obliki petperesne deteljice. Podobno razporeditev prostorov imajo tudi drugi neolitski templji na Malti in Gozu. Med bloki so \xc5\xa1e vidni ostanki ometa, ki je neko\xc4\x8d prekrival sicer grobo zidane stene._NEWLINE_Notranji bloki zgradb so zasuti z drobirjem, polkro\xc5\xbene apside pa so med seboj povezane z osrednjim vzdol\xc5\xbenim hodnikom. Arheologi so prepri\xc4\x8dani, da so imele apside prvotno tudi streho. Zgradbe postanejo \xc5\xa1e bolj impresivne, ker so bile zgrajene v \xc4\x8dasu, ko prebivalci Malte \xc5\xa1e niso poznali niti kovinskega orodja niti kolesa. V okolici templjev so na\xc5\xa1li majhne okrogle kamne, ki so pri transportu ogromnih blokov verjetno slu\xc5\xbeili kot krogli\xc4\x8dni le\xc5\xbeaji._NEWLINE_Templja v Ggantiji sta, tako kot vsi megalitski templji na Malti, obrnjena proti jugovzhodu. Ju\xc5\xbeni tempelj je visok do \xc5\xa1est metrov. Na njegovem vhodu je velik kamnit blok z vdolbino, kjer bi lahko bil prostor za obredno umivanje pred vstopom v sveti\xc5\xa1\xc4\x8de. V apsidah stojijo razli\xc4\x8dno oblikovani oltarji, ostanki \xc5\xbeivalskih kosti v njihovi bli\xc5\xbeini pa ka\xc5\xbeejo na to, da so verjetno slu\xc5\xbeili za \xc5\xbertvovanje \xc5\xbeivali.\n_START_SECTION_\nArheolo\xc5\xa1ka izkopavanja\n_START_PARAGRAPH_\nPrebivalci Goza so za sveti\xc5\xa1\xc4\x8da vedeli \xc5\xbee od nekdaj. Francoski slikar in graver Jean-Pierre Ho\xc3\xbcel (1735-1813) je konec 18. stoletja \xc5\xa1e pred za\xc4\x8detkom prvih izkopavanj narisal dokaj natan\xc4\x8den na\xc4\x8drt obeh sveti\xc5\xa1\xc4\x8d. Leta 1827 je guverner Goza, polkovnik John Otto Bayer, ru\xc5\xa1evine o\xc4\x8distil, tako da so se zemlja in ru\xc5\xa1evine, ki jih je odstranil, izgubile brez kakr\xc5\xa1nekoli strokovne raziskave. \xc5\xa0kodo, ki je nastala, je delno popravil nem\xc5\xa1ki umetnik Brochtorff, ki je nahajali\xc5\xa1\xc4\x8de leto ali dve po odstranitvi ru\xc5\xa1evin naslikal._NEWLINE_Po \xe2\x80\xb3izkopavanjih\xe2\x80\xb3 leta 1827 so ru\xc5\xa1evine za\xc4\x8dele propadati. Zemlji\xc5\xa1\xc4\x8de je bilo nato v privatni lasti vse do leta 1933, ko so ga podr\xc5\xbeavili. Ob\xc5\xa1irna arheolo\xc5\xa1ka izkopavanja so v letih 1933, 1936, 1949, 1956-57 in 1958-59 opravili arheologi dr\xc5\xbeavnega muzeja. Namen izkopavanj je bil o\xc4\x8distiti in raziskati ru\xc5\xa1evine in okolico in jih zavarovati pred nadaljnjim propadanjem._NEWLINE_Templja v Gganiji so leta 1980 uvrstili na seznam Unescove svetovne dedi\xc5\xa1\xc4\x8dine. Leta 1992 so na seznam uvrstili tudi druge megalitske templje na Malti in Gozu in seznam preimenovali v \xe2\x80\xb3Megalitski templji na Malti\xe2\x80\xb3. Na seznamu so zdaj tudi templji \xc4\xa6a\xc4\xa1ar Qim, Mnajdra, Ta' \xc4\xa6a\xc4\xa1rat, Skorba in Tarxien."